ສຫລ ໄຂສະຖານທູດຄືນ ທີ່ປາກີສຖານ
ສະຫະລັດໄດ້ໄຂສະຖານທູດຄືນ ທີ່ນະຄອນຫລວງອິສລາມາບັດ ແຕ່ຍັງປິດ ສະຖານກົງສູລ 2 ແຫ່ງ.
ສະຫະລັດໄດ້ໄຂສະຖານທູດຂອງຕົນຄືນໃນປາກີສຖານ ແຕ່ ສະຖານກົງສູລໃນ 2 ຫົວເມືອງຍັງປິດໃຫ້ການບໍລິການປະ ຊາຊົນຢູ່ 1 ມື້ຫລັງຈາກກໍາລັງຂອງສະຫະລັດສັງຫານ ນາຍໂອຊາມາບິນລາເດັນໃນເມືອງ Abbottabad ຂອງ ປາກີສຖານ ສະຖານທູດສະຫະລັດໃນກຸງອິດສະລາມາບັດ ກ່າວໃນວັນອັງຄານມື້ນີ້ວ່າ ສະຖານທູດແລະສະຖານກົງສູລທີ່ເມືອງ Karachi ໄດ້ໄຂຄືນແລ້ວ ແຕ່ພວກສະຖານກົງສູລທີ່ເມືອງ Peshawar ແລະເມືອງ Lahore ຍັງປິດການດໍາເນີນກິດຈະການປະຈໍາວັນຂອງຕົນຢູ່ຈົນກວ່າຈະມີການແຈ້ງການໃຫ້ຊາບໃໝ່ໃນຂັ້ນຕໍ່ໄປ ແຕ່ຈະ ໃຫ້ການບໍລິການໃນກໍລະນີສຸກເສີນສໍາລັບພວກພົນລະເມືອງອະເມລິການັ້ນ ກະຊວງການຕ່າງປະເທດສະຫະລັດໄດ້ເຕືອນປະຊາຊົນອະເມລິກັນທີ່ອາໄສຢູ່ໃນຕ່າງປະເທດໃຫ້ທໍາການລະມັດລະວັງເປັນພິເສດ ທ່າມກາງຄວາມຢ້ານກົວທີ່ອາດຈະມີການໂຈມຕີແກ້ແຄ້ນຕໍ່ການເສຍຊີວິດຂອງຜູ້ນໍາເຄືອຂ່າຍ al-Qaida ນັ້ນ ແລະກ່າວຕໍ່ໄປວ່າ ສະຖານທີ່ຂອງລັດຖະບານສະຫະລັດຢູ່ໃນທົ່ວໂລກ ແມ່ນໄດ້ຕຽມພ້ອມຢ່າງສູງແລະອາດ ຈະປິດຫລືງົດໃຫ້ການບໍລິການແກ່ປະຊາຊົນເປັນການຊົ່ວຄາວກໍເປັນໄດ້ ເພື່ອຊັ່ງຊາຕີລາຄາເບິ່ງຄວາມຕ້ອງການດ້ານຄວາມປອດໄພຂອງຕົນ ໃນຂະນະດຽວກັນ ລັດຖະມົນຕີການຕ່າງປະເທດສະຫະລັດ ທ່ານນາງຮີນລາຣີ ຄລິນຕັນກ່າວວ່າ ການຕໍ່ສູ້ກັບເຄືອຂ່າຍ al-Qaidaພ້ອມທັງອົງກອນກໍ່ການຮ້າຍຂອງພວກເຂົາ ຈະບໍ່ຢຸດດ້ວຍການເສຍຊີວິດຂອງນາຍໂອຊາມາບິນລາເດັນນີ້ ທ່ານນາງຄລິນຕັນກ່າວຕໍ່ໄປວ່າ ສະຫະລັດຈະບໍ່ລົດລະໃນການຕິດ ຕາມຫາໂຕພວກທີ່ທໍາການຄາດຕະກໍາຜູ້ຄົນທີ່ບໍ່ມີຄວາມຜິດຫຍັງນັ້ນ ເພື່ອມາລົງໂທດ